Iran het teruggetree, sê TrumpDonald Trump (Foto: Withuis/Twitter) “So lank as wat ek president is van die VSA sal Iran nie toegelaat word om ŉ kernwapen te besit nie.” Só het die Amerikaanse president Donald Trump Woensdag gesê ná ŉ missielaanval deur Iran op twee Irakese basisse waar Amerikaanse troepe tuisgaan. Trump het bygevoeg hy sal nie militêr reageer nie, ná inligting ontvang is dat niemand tydens die voorval beseer is nie. Trump het Woensdag uit die Withuis gesê ŉ vroeëwaarskuwingstelsel het “baie goed gewerk” en geen Amerikaner of Irakees is beseer nie. “Amerikaners moet baie dankbaar en gelukkig wees oor die uitslag,” het hy bygevoeg. “Slegs geringe skade is aangerig. Ons soldate is almal veilig.” Volgens Trump wil dit voorkom of Iran teruggetree het. “Dis ŉ goeie ding vir alle betrokke partye en die wêreld.” Trump het onderneem om verdere ekonomiese sanksies teen Iran in te stel totdat dié land “sy gedrag verander”. Die Amerikaanse president het bygevoeg Iran is die “grootste borg van terrorisme in hul strewe na kernwapens wat die beskaafde wêreld bedreig”. Hy maan die Verenigde Koninkryk, Duitsland, Frankryk, Rusland en China om die sogenaamde kernverdrag of die gesamentlike omvattende aksieplan (JCPOA) te laat vaar. Hy gaan die Noord-Atlantiese Verdragsorganisasie (Nato) ook versoek om meer betrokke te raak in die Midde-Ooste.